Prezident Chirchiq shahridagi “O‘zbekkimyomash” aksiyadorlik jamiyatida boʻldi

10.01.2018
Davlat rahbari bu yerda yangi loyiha bilan tanishdi. Loyihada mavjud metall quyish quvvati 1,7 ming tonnadan 4 ming tonnaga oshiriladi. Mahsulot sifati yaxshilanadi, energiya va mehnat resurslari tejaladi.


Prezident shu yerda Chirchiq shahrini shaharsozlik normalari asosida qayta qurish loyihasi bilan tanishdi. “Chirchiq markaziy dehqon bozori” MChJ rekonstruksiya qilish loyihasiga koʻra, yangi tipdagi zamonaviy bozor tashkil qilinadi.


Loyihalarda shahar markaziy istirohat bogʻini rekonstruksiya qilish, “Chirchiq” daryosi boʻyida zamonaviy sayilgoh qurish, Chirchiq davlat pedagogika hamda jismoniy tarbiya institutlarini zamonaviy oʻquv maskaniga aylantirish boʻyicha amalga oshirilayotgan ishlar haqida ham ma’lumot bor.


Shu yerda “O‘zbekgidroenergo” AJ tomonidan innovatsion gʻoya va yangi texnologiyalar asosida Pskent, Chorbogʻ gidroelektr stansiyasini qurish hamda uning barqaror va xavfsiz ishlashini ta’minlash boʻyicha investitsiya loyihasi taqdim qilindi. 


Prezidentimizga “Chirchiq qishloq xoʻjaligi texnikasi zavodi” hududida amalga oshiriladigan qishloq xoʻjaligi mashinasozlik sohasini rivojlantirish dasturi haqida ma’lumot berildi. 


Prezidentga qishloq xoʻjaligining mashinasozlik sohasida resurs tejaydigan agrotexnologiyalarni joriy etishni ta’minlaydigan zamonaviy, unumdorligi yuqori qishloq xoʻjaligi texnikasi va mexanizatsiya vositalarini ishlab chiqarish yuzasidan qilinadigan ishlar haqida ma’lumot berildi.


Davlatimiz rahbari sanoat tarmoqlarini rivojlantirish borasida amalga oshirilgan iqtisodiy islohotlar yaqin yillarda oʻz samarasini berishini ta’kidladi.